Eyvind Vesselbo (V), 2002-03-11:
Det har været en god og spændende eftermiddag.
Vi har haft en forespørgselsdebat, og vi har drøftet to lovforslag.
Og det er interessant nok, at når vi diskuterer miljøpolitik, altså politik, er vi jo på mange områder meget enige, i modsætning til det billede, som ellers ønskes at blive sendt ud i medierne, ud i det danske samfund.
Jeg synes, de tre eksempler tydeligt viste, at der er mange fælles flader på miljøområdet.
Men det er klart, at når det drejer sig om økonomi, og når det drejer sig om procedurer, så skilles vandene i hvert fald på nogle områder.
Det har sine grunde, for det, vi skal drøfte nu, er ophævelse
af nogle fonde, råd, nævn og puljer, og en af den tidligere regerings fornemste opgaver har jo været at bevilge en masse penge på miljøområdet for på den måde at vise, at man var meget miljøvenlig.
Men penge gør det ikke alene, selv om det ligesom har været en af hovedbaserne for den tidligere miljøministers høje cigarføring på miljøområdet.
Der skal nemlig være et formål og et godt formål med at bevilge skatteborgernes penge til et bestemt område.
Det gælder også miljøområdet.
Helt konkret bør der være en prioritering af de penge, som skal bruges på hele statsbudgettet, og det er jo det, der helt overordnet har manglet fra den tidligere regerings side. Den miljøvenlige profil skulle alene dokumenteres ved, at man oprettede nogle nævn, råd og fonde og puljer med et antal millioner til fordeling.
I nogle tilfælde satte man vennerne til at administrere
Det er i øvrigt ikke det eneste sted, hvor man har placeret en SF'er i en central position på miljøområdet.
De to formænd har så kunnet hygge sig med at uddele skatteborgernes penge til en lang række projekter, som ikke nødvendigvis har haft den store fordel på miljøområdet.
Der har tidligere været nævnt en række projekter, som nok har fået smilet frem hos en stor del af den danske befolkning, men pengene til de projekter blev altså givet i ramme alvor.
Derfor er der jo også mange, der er vildt forarget over, at det ikke kan fortsætte.
Det er jo en ærlig sag, at man prioriterer disse projekter frem for hjælp til at få nedbragt ventelisterne, hjælp til ældre og hjælp til de svageste grupper i samfundet.
Det er et valg, man foretager, når man prioriterer på den måde.
I Venstre har vi bare valgt at prioritere på en anden måde end den tidligere regering.
Derfor nedlægges Den Grønne Fond og Den Grønne Jobpulje.
De grønne guider fik deres støtte fra Den Grønne Fond, og nogle søgte også penge fra Den Grønne Jobpulje.
De grønne guider er et fantastisk godt lokalt initiativ, og derfor skal de også støttes lokalt.
De fik penge fra staten, da de skulle i gang, men nu er der gået så lang tid, at det er kommunerne, der må tage over.
Vil de lokale politikere ikke være med til at støtte de grønne guider, må man stille dem til regnskab ved næste kommunalvalg. Jeg vil gerne her fra talerstolen give min fulde støtte til det arbejde, der gøres af de grønne guider og på den måde opfordre kommunerne til at tage dem til sig og støtte dem.
Vandfonden foreslås også nedlagt.
Det skyldes, at Vandfonden ikke fungerede optimalt. Alle pengene blev ikke udbetalt, derfor må vi nu gå nye veje.
I første omgang er der bevilget 3 mio. kr. til forskning på vandområdet og drikkevandsprojekter.
Disse penge kan ikke erstatte de tidligere beløb på det område, men jeg vil godt love her fra talerstolen, at Venstre vil drøfte problemerne omkring de forurenede enkeltboringer endnu en gang.
Vi er indstillet på at drøfte, om der er områder, hvor vi centralt kan gå ind og støtte i de tilfælde, hvor ejeren af enkelte boringer ikke selv er skyld i en eventuel forurening af sin vandboring.
Jeg har fået mange henvendelser i denne sag, som har vist, at det er vigtigt at få denne sag drøftet igen, og det vil jeg gøre med miljøministeren.
Da vi besluttede at nedlægge Vandfonden, udtalte jeg, at vi ikke ville svigte de små enkeltboringer.
Det står jeg ved.
Jeg vil derfor på Venstres vegne drøfte med ministeren, hvordan vi kan løse problemerne på det her område.
Koordinationsudvalget for skibsrelaterede spørgsmål nedlægges.
Der er ikke længere brug for det udvalg.
Det samme gælder Ørestadsrådet, hvor opgaverne er udført.
Konklusionen er, at disse råd og nævn m.v. foreslås nedlagt, fordi vi ønsker at prioritere anderledes end den tidligere regering, og jeg ser frem til, at vi får et godt og fornuftigt arbejde i udvalget med denne sag.